Timbroù Djibouti

Aod c’hall ar Somalianed 


Ar C'hallaoued a oa er rannvro-se eus  Afrika ar Reter adalek 1862, p'o doa prenet an douaroù tro-dro da borzh Obock. Goude krouidigezh Djibouti e teuas an tiriad da vezañ ur gwarezva gall dindan an anv "Aodoù Somalia" (= Côte des Somalis).

Timbroù Obock dreistmoullet gant DJ pe DJIBOUTI a voe implijet da gentañ (e 1894 ha 1902). Un heuliad timbroù kentañ a voe moullet e 1894-1900, o tiskouez gweledvaoù Djibouti, o venegiñ « Protectorat Côte des Somalis ». Timbroù tric’hornek a voe moullet evit ar wech kentañ.

E 1902 avat eo troet ar vro da drevadenn, hag alc’hwez an timbroù a zo deuet da vezañ « Côte Française des Somalis ». 


Danvez an timbroù a zo heverk eus ar preder trevadennel d'ar mare-se : henvroidi gant dilhad hengounel (brezelourien, marc'hegerien kañvaled, sonerien, h.a.), savadurioù ezotek e spered Europeiz (moskeennoù), mui un timbr evit enoriñ an drevadennerien (Leonce Lagarde e 1938). Gant melestradurezh Vichy e voe moullet un nebeud timbroù e 1941 (Moskeenn Djibouti gant poltred Pétain er c'horn), met buan e voe lakaet e gwerzh timbroù warno an dreistmoulladur FRANCE LIBRE.

Goude an Eil-Brezel-bed hag ar referendom aozet evit termeniñ statud ar vro (dizalc’h pe get) e 1957 e teu Bro-Djibouti da vezañ Tiriad Tramor Gall.
Kuit an henvroidi, loened ar vro a ya d’ober an darn-vrasañ eus danvez an timbroù embannet etre 1958 ha 1967, pa voe dilezet an anv Aod c’hall ar Somalianed.

 Tiriad gall ar pobloù Afar hag Issa 
E miz Gouere 1967 e voe adanvet trevadenn gozh Côte française des Somalis (= Aod c'hall ar Somalianed) e Territoire Français des Afars et des Issas.

E dibenn miz Eost e teuas er-maez an timbroù kentañ dindan an anv-se. Tro 116 timbr a voe embannet dindan anv an tiriad etre 1967 ha 1977, mui 56 e anv ar postoù dre-nij.

An natur eo a ra an darn vrasañ eus danvez an timbroù (lapoused, krogennoù, pesked…) gant ar savadurioù (palez ar Gouarnour, al lez-varn, savadur e anv F.F.I. Djibouti… E rann timbroù ar Postoù dre-nij e kaver kalzig skiantourien, medisined, ijinourien enoret : Wilhelm Röntgen, Albert Calmette, Guglielmo Marconi, Marie Curie, Thomas Edison… N’eus mui kaoz avat eus tresadennoù broidi, gwisket en un doare hengounel. Galleg hepken eo ar yezh a lenner war an timbroù-post.

Badezet e vo Djibouti an tiriad e 1977 pa gavas an dizalc’hidigezh.

Djibouti, Timbroù
Rummad:Djibouti